Krasts (grupa)

Krasts bija latviešu rokgrupa, kas darbojās no 1984. līdz 1990. gadam.

Rokgrupas "Krasts" sastāvs sāka veidoties, kad dienesta laikā padomju armijā iepazinās divi tās dibinātāji, basģitārists Edgars Priedītis un ģitārists Aivars Ižiks. Pēc demobilizācijas viņi 1984. gada pavasarī nolēma veidot savu grupu, kopā ar bundzinieku Ivaru Prekeli un taustiņinstrumentālistu spēlēja Einārs Kizjallo. No 1985. līdz 1988. gadam grupā darbojās arī solists Oskars Sopss. Kopā ar viņu grupa sāka koncertēt, veiksmīgi piedalījās festivālā "Gaujas atbalsis". 1986. gadā uz pāris gadiem grupai pievienojās dziedātājs un taustiņinstrumentālists, vēlākais diriģents Andris Veismanis. Viņa dziesma ar O. Vācieša vārdiem "Pēc pusnakts" 1987. gadā piedalījās "Mikrofona" aptaujā, iegūstot 27. vietu, savukārt E. Priedīša dziesma "Tēvam" (J. Butūzova vārdi) togad ieguva 49. vietu. Grupa darbojās Ogres rajona kolhoza "Suntaži" paspārnē, viņus materiāli atbalstīja arī ražošanas apvienība "Vilnis".

Pēc dalības festivālā "Bildes '86" grupa koncertēja daudzviet Latvijā. Repertuārā bija gan pašu grupas dalībnieku darbi, gan arī daži Imanta Kalniņa un Ērika Ķiģeļa darbi. 1988. gadā grupai pievienojās dziedātājs Ivars Šterns no Liepājas, kas iepriekš darbojies grupā "Meloss" no Liepājas. A. Veismaņa vietā tika pieņemts taustiņinstrumentālists Aivars Siņickis. 1987. gadā pēc dalības festivālā "Liepājas dzintars" grupu pameta viens no tās dibinātājiem E. Priedītis, lai nākamajā gadā izveidotu hārdroka grupu "Monro", viņa vietā nāca basģitārists Zigmunds Žukovskis, kas iepriekš spēlējis "Eolikā". Grupā darbojās arī vokālists un mežradznieks Modris Laizāns.

Grupas mūzika tiek raksturota kā progresīvais roks, tai raksturīga nopietnas dzejas izmantošana. Tika veidoti dziesmu cikli, kuru tematika ir mīlestība pret dzimteni un ekoloģija, to vidū arī "Zaļais cikls" (1988), kas tika atskaņots Vides aizsardzības kluba rīkotajā festivālā Mežaparkā. Šī cikla dziesma "Tavas saknes tavā zemē" ar V. Belševicas dzeju 1989. gadā ""Mikrofona" aptaujā ieguva 13. vietu. Šajā laikā grupa ierakstīja vairākas dziesmas Latvijas Radio studijā, tomēr oficiāli ieraksti netika izdoti. 

Grupa pastāvēja līdz 1990. gadam, kad izbeidzās tās aktīvā darbība, tās pēdējie palikušie dalībnieki bija E. Kizjallo un A. Ižiks. "Mikrofona" aptaujā piedalījās viņu abu kopīgi ierakstītā dziesma "Krāsains sapnis" (98. vieta), bet augstākā pozīcijā nonāca "Krasta" ierakstītā dziesma "Austrumu pusē" (32. vieta). Pēc tam grupas mūziķi pievērsās citiem muzikālajiem projektiem, mūzikas pedagoģijai un uzņēmējdarbībai.

Atsauces 

Latvijas rokgrupas